Лъэпкъым и набдзэ
Социалист Лэжьыгъэм и ЛIыхъужь, РСФСР-м и Къэрал саугъэтым и лауреат, Къэбэрдей-Балъкъэрым и цIыхубэ усакIуэ, Горький Максим и цIэр зезыхьэ щыIэ Къэрал саугъэтыр зыхуагъэфэща КIыщокъуэ Алим къызэралъхурэ илъэсищэрэ тху-рэ ирокъу.
ЦIыхубэм фIыуэ ялъэгъуа КIыщокъуэ Алим и IэдакъэщIэкIхэм адыгэ, союзпсо, дунейпсо литературэхэр ягъэбеящ. Абы и «Бгыщхьэ хужьым укъеплъыхмэ» повестыр, «Щынэхужьыкъуэ», «Кхъужьыфэ», «Нал къута» романхэр, усэ телъыджэхэр ди зэманым поджэж икIи нобэми щIэупщIэшхуэ яIэщ.
КIыщокъуэ Алим усакIуэ, тхакIуэ цIэрыIуэу зэрыщытам къыдэкIуэу, жылагъуэ лэжьакIуэ пэрыту, жэуаплыныгъэ зыпылъ къулыкъухэр иIыгъыу къэгъуэгурыкIуащ, и псалъэхэр зыщIэлъ уэрэдхэр цIыхубэм фIыуэ ялъэгъуащ. Аращ къэрал дамыгъэ куэд къыщIыхуагъэфэщар, цIыхум я гум фIыкIэ къыщIинар.
«Адыгэ псалъэ» газетым и нобэрей къыдэкIыгъуэм и 4 — 5-нэ напэкIуэцIхэр хухэтхащ КIыщокъуэ Алим къызэралъхурэ илъэси 105-рэ зэрырикъум.
ТЕКIУЖЬ Заретэ.
